SL Uradni list Evropske unije C 43/7

Mnenje Odbora regij o „Sporočilu Komisije Svetu, Evropskemu parlamentu, Evropskemu ekonomsko-socialnemu odboru in Odboru regij: Povečanje zaposlenosti starejše delovne sile in preložitev odhoda iz trga dela“

(2005/C 43/03)

ODBOR REGIJ,

ob upoštevanju sporočila Komisije Svetu, Evropskemu parlamentu, Evropskemu ekonomsko-socialnemu odboru in Odboru regij: „Povečanje zaposlenosti starejše delovne sile in preložitev odhoda iz trga dela“ (Increasing the employment of older workers and delaying the exit from the labour market) (COM(2004) 146 final);

ob upoštevanju sklepa Komisije z dne 3. marca 2004, da v skladu s prvim odstavkom člena 265 Pogodbe o ustanovitvi Evropske skupnosti zaprosi za mnenje Odbor regij;

ob upoštevanju sklepa predsednika z dne 27. januarja 2004, da za oblikovanje mnenja zadolži komisijo za gospodarsko in socialno politiko;

ob upoštevanju svojega mnenja o poročilu Komisije Svetu, Evropskemu parlamentu, Evropskemu ekonomsko-socialnemu odboru in Odboru regij, ki ga je zahteval Evropski svet v Stockholmu: „Povečanje udeležbe delovne sile in pospeševanje aktivnega staranja“ (Increasing labour force participation and promoting active ageing) (OR 94/2002 fin) (1);

ob upoštevanju poročila Komisije Svetu, Evropskemu parlamentu, Evropskemu ekonomsko-socialnemu odboru in Odboru regij, ki ga je zahteval Evropski svet v Stockholmu: „Povečanje udeležbe delovne sile in pospeševanje aktivnega staranja“ (Increasing labour force participation and promoting active ageing) (KOM(2002) 9 final);

ob upoštevanju sporočila Komisije na temo „Podpora nacionalnih strategij za trajno varne pokojnine z integriranimi postopki“ (Supporting national strategies for safe and sustainable pensions through an integrated approach) (COM(2001) 362 final)

ob upoštevanju sklepov Evropskega Sveta iz Stockholma (2001);

ob upoštevanju sklepov Evropskega Sveta iz Barcelone (2002);

ob upoštevanju poročila Komisije Svetu: „Uresničevanje lizbonske strategije – reforme za razširjeno Unijo“ (Delivering Lisbon-reforms for the enlarged Union) (COM(2004) 29 final);

ob upoštevanju delovnega dokumenta Komisije na temo „Cilji Stockholma in Barcelone: povečanje zaposlenosti starejše delovne sile in preložitev odhoda iz trga dela“ (The Stockholm and Barcelona targets: Increasing employment of older workers and delaying the exit from the labour market) (SEK(2003) 429);

ob upoštevanju poročila delovne skupine za zaposlovanje pod predsedstvom Wima Koka: „Službe, službe, službe, ustvarjanje večje zaposlenosti v Evropi“ (Jobs, jobs, jobs: creating more employment in Europe) (november 2003);

ob upoštevanju skupnega poročila 2003-2004: „Zaposlovalne politike v EU in državah članicah“ (Employment policies in the EU and in the Member States) (2004);

ob upoštevanju osnutka mnenja, ki ga je komisija za gospodarska in socialna vprašanja sprejela dne 6. julija 2004 (OR 151/2004) (Poročevalec: g. Ancisi, član Občinskega sveta Ravenne (IT/ELS));

Glede na spodaj navedene razloge:

1. aktivno staranje in vključevanje starejše delovne sile na trg dela spadata med prednostne ukrepe za dosego ciljev trajne gospodarske rasti in socialnega sodelovanja, ki so bili zastavljeni v lizbonski strategiji leta 2000;

2. na stockholmskem zasedanju leta 2001 si je Evropski svet zastavil za cilj, da bi bila do leta 2010 zaposlena polovica prebivalstva Evropske unije iz starostne skupine od 55 do 64 let;

3. na zasedanju v Barceloni marca 2002 je Evropski svet sklenil, da je potrebno do leta 2010 dejansko povprečno starost ob prenehanju delovne aktivnosti v Evropski uniji postopno povišati za okrog 5 let;

4. kljub pozitivnemu razvoju zadnjih let je Evropska unija še zelo daleč od uresničitve obeh ciljev. EU preti nevarnost, da ne bo dosegla 70 % deleža zaposlenosti;

5. med posameznimi državami so še vedno velike razlike, čeprav vedno več držav izvaja lastne nacionalne strategije zlasti za pokojninske reforme;

6. kritična točka je razlika pri vključenosti v trg dela glede na spol; delež zaposlenosti žensk v starostni skupini od 55 do 64 let pa še naprej ostaja v povprečju okrog 30 %.

7. staranje evropskega prebivalstva vodi k temu, da je večji delež potencialne delovne sile starejši od 50 let in da manj mladih ljudi vstopa v trg dela;

8. povečanje vključenosti starejše delovne sile v trg dela je nujno potrebno za pospeševanje gospodarske rasti in zagotavljanje obstoja sistemov socialne zaščite;

9. daljša povprečna življenjska doba nudi ljudem večje možnosti za razvoj potenciala v času življenja. Podaljšanje življenjske dobe lahko omogoča boljši razvoj človekovega potenciala.

na svoji 56. plenarni seji, ki je potekala 29. in 30. septembra 2004, je sprejel naslednje mnenje (seja z dne 29. septembra)

1. Ugotovitve Odbora regij

ODBOR REGIJ

1.1 podpira oceno Komisije, da cilji na področju zaposlovanja EU ne bodo nikdar doseženi brez izrazitih ukrepov za povečanje zaposlenosti starejših ljudi;

1.2 podpira analizo posebnih pogojev, ki morajo biti prisotni na trgu dela in ki omogočajo daljšo življenjsko dobo, kot so ustrezne finančne stimulacije, dobri pogoji za zdravje in varnost pri delu, prilagojene oblike organizacije dela, stalen dostop do izobraževanja in usposabljanja, učinkoviti aktivni ukrepi na trgu dela in višja kakovost delovnih mest;

1.3 ceni mnenje Komisije, da morajo države članice sprejeti izrazite ukrepe in za aktivno staranje pripraviti osnutek splošne politike, ki ne obsega le reform pokojninskih sistemov, ampak tudi podpira dostop do izobraževanja in usposabljanja za vse in do aktivnih politik na trgu dela, ne glede na starosti, ter med celotno delovno dobo v večji meri ustvarja delovne pogoje, ki omogočajo daljšo zaposlenost;

1.4 poudarja pomen tega, da je potrebno s posebnimi strategijami povečati delež zaposlenosti žensk v starostnem obdobju od 55 do 64 let;

1.5 je prepričan, da socialni partnerji igrajo pomembno vlogo pri sprejemanju strategij za aktivno staranje ter pri kvalitativnem izboljšanju poklicnega življenja;

1.6 je prepričan, da politike in ukrepi po celotni Skupnosti lahko pripomorejo k ohranjanju in širitvi strategij za aktivno staranje.

2. Priporočila Odbora regij

ODBOR REGIJ

2.1 poudarja, naj se prisotnost starejših delavcev na trgu dela obravnava kot del normalne strukture poklicnega življenja in aktivnega prebivalstva. Na področju upravljanja z osebjem je torej bolje, da se govori o „upravljanju z različnimi starostnimi kategorijami“ ali o „raznolikem upravljanju“, kot pa da starejše delavce označimo za posebno skupino. Vsakdo, ki je prisoten na trgu dela, naj ima priložnost na vseh stopnjah svoje kariere uskladiti svoje poklicno življenje z družinskim.

2.2 se strinja s predlogom Komisije o prednostnih strategijah za temeljito preoblikovanje miselnosti in si prizadeva za ovrednotenje človeškega kapitala skozi vse življenje, spodbujanje aktivnega staranja, preprečevanje izključevanja starejših ljudi in povečanje njihove zaposlenosti. Zaposlenost starejših delavcev je torej bistveni sestavni del ponudbe delovne sile glede na predvideno zmanjšanje deleža za delo sposobnega prebivalstva;

2.3 hkrati meni, da to ne zadošča za ovrednotenje potenciala starejšega prebivalstva in da je večji pomen potrebno pripisati prispevku ostarelih za družbeno koristne prostovoljne ali neformalne dejavnosti; treba je torej priznati pomen vseh vrst dejavnosti, najsi so gospodarsko ali družbeno koristne ali pa predstavljajo korist za gospodarstvo ali posameznikovo blaginjo in socialno kohezijo na lokalni ravni;

2.4 poudarja svoje prepričanje v skladu s Komisijo, da je za spodbujanje zaposlovanja starejših delavcev pomembno razvijanje strategij skozi vse poklicno življenje za zagotavljanje dobrih pogojev za zdravje in varnost pri delu, prilagodljive oblike organizacije dela, trajen dostop do usposabljanja, višjo kakovost delovnih mest, aktivne politike na trgu dela in za zagotavljanje zaposlitve v vseh življenjskih obdobjih;

2.5 vendar meni, da so posebni ukrepi za prepričevanje starejših žensk, da obdržijo svojo zaposlitev, za preložitev odhoda starejših žensk iz trga dela, spodbujanje njihove ponovne zaposlitve in za povečevanje zaposlenosti žensk nezadostni. Meni, da je potrebno oblikovati strategije, ki bodo ženskam skozi vso obdobje aktivnega življenja omogočale, da bodo lahko usklajevale svoj delovni čas z družinskimi obveznostmi.

2.6 upoštevajoč vprašanje, ki ga je postavila Komisija o dejstvu, da ni empiričnega dokaza, ali se lahko mladi in starejši delavci izmenjujejo na delovnih mestih, želi, da v okviru načrtovanih strategij poskusimo na področju fleksibilne organizacije dela uvesti pakte solidarnosti med generacijami, ki bodo spodbujali postopno zapuščanje trga dela za starejše ljudi in izkoristili njihove delovne izkušnje in sposobnosti v korist mladim delavcem;

2.7 ponovno izpostavlja stališče Komisije, v skladu s katerim starejši delavci pridobijo s svojo ponovno vključitvijo na trg dela z ustreznimi projekti, financiranimi z Evropskim socialnim skladom (ESS). Dobre prakse so dokazale, da lahko nekdanji vodje podjetij razvijejo in posodobijo svoje sposobnosti in tako opravljajo delo v organizaciji, ki se sooča s pomanjkanjem sposobnosti na področju upravljanja na lokalnem trgu dela.

2.8 poudarja pomen izvajanja teritorialnih načrtov za zaposlovanje z vključevanjem socialnih partnerjev, ki podpirajo vseživljenjsko izobraževanje in usposabljanje; spodbujajo aktivne politike na trgu dela in še zlasti politike za usmerjanje in ponovno zaposlovanje starejših brezposelnih oseb; ugotoviti je potrebno, kateri ukrepi lahko vsebujejo politiko zaposlovanja v smislu blaginje in socialne kohezije ter spodbujanje sodelovanja starejših ljudi v aktivnem družbenem življenju;

2.9 Odbor regij poudarja, da ima vloga lokalnih in regionalnih skupnosti osrednje mesto v okviru teh strategij in še zlasti opozarja na to, da je potrebno posvetiti večjo pozornost dejavnostim in programom, ki poudarjajo njihove sposobnosti in prednosti in se izogibajo nevarni dihotomiji: aktivni starejši delavci - družbeno izključeni starejši delavci;

2.9.1 še zlasti poudarja, da je bistvenega pomena, da se zavemo vloge teritorialnih skupnosti pri pospeševanju pobud za zaposlovanje starejših oseb, ki so družbeno koristne (prostovoljne ali delno plačane dejavnosti, ki jih starejše osebe opravljajo za skupnosti, pomoč skupnosti starejšim osebam, …). Takšna zaposlitvena tipologija je iz družbenega in solidarnostnega stališča zelo pomembna in prispeva k socialnemu vključevanju, spodbuja aktivno državljanstvo starejših oseb in krepi odnose med generacijami. Spremljajo jo lahko postopni programi za odhod iz trga dela ali različne oblike ponovnega zaposlovanja za osebe, ki so trg dela že zapustile.

2.9.2 opaža, da mora cilj za povečanje zaposlenosti žensk iz starostne skupine od 55 do 64 let dodeliti osrednjo vlogo teritorialnim skupnostim za načrtovanje storitev in pomoč vzdrževanim družinskim članom (mladoletnikom ali vzdrževanim odraslim osebam), upoštevajoč dejstvo, da nosi določeno starostno obdobje glede na današnje demografske krivulje pomembno odgovornost za medsebojno družinsko pomoč. Podobno kot Komisija v svojem dokumentu o programih vseživljenjskega izobraževanja in prilagodljivega delovnega časa delavcev, priporoča, naj se nameneni posebna pozornost strategijam usposabljanja, organizacije, izobraževalnih, socialnih in zdravstvenih storitev, ki ženskam omogočajo, da usklajujejo svoje poklicne obveznosti z družinskimi skozi vse svoje aktivno življenje.

2.9.3 sodi, da je bistvenega pomena spodbujanje nacionalnih strategij na področju socialne zaščite in pokojninskega sistema in teritorialnih načrtov za zaposlovanje, ki dodeljujejo odgovornost lokalnim in regionalnim skupnostim in omogočajo sprejem strategij, ki vključujejo socialne partnerje. Takšne strategije morajo spodbujati izvajanje inovativnih politik za neizključevanje starejših oseb, povečanje zaposlenosti in zvišanje njihove ekonomske in socialne vrednosti. Ravno na področju teritorialnih načrtov, ki bi jih morali podpirati eksperimentalni programi in financiranje Evropske unije, lahko upoštevamo raznolikost ekonomskih in socialnih vidikov, ki izhajajo iz zmanjšanja deleža aktivnega prebivalstva.

ODBOR REGIJ NAZADNJE

2.10 znova poudarja pomen izmenjav dobrih praks med državami članicami, še zlasti izmenjav izkušenj na lokalni in regionalni ravni in širitev pobud in akcijskih načrtov Skupnosti, ki imajo za cilj ne samo spodbujanje politik držav članic na področju reform pokojninskih sistemov in socialne zaščite, ampak tudi podporo socialnih in ekonomskih politik na lokalni ravni, ki si prizadevajo za večjo zaposlenost starejših delavcev.

Bruselj, 29. septembra 2004. Predsednik Odbora regij Peter STRAUB

(1) UL C 287 z dne 22.11.2002, str. 1.